stanford-oval/wikipedia huggingface dataset:
Egypti
Väestö > Uskonnot

Egyptiläisistä 90 prosenttia on muslimeja, ja suurin osa heistä on sunneja. Kristittyjä on noin kymmenen prosenttia, ja heistä suurin osa  kopteja. Heidän osuutensa on jatkuvasti vähentynyt. Muihin kuuluu katolisia, kreikkalaisortodokseja, syyrialaisortodokseja ja armenialaisortodokseja, jotka asuvat pääasiassa Aleksandriassa ja Kairossa. Maassa on myös pieni, noin 300 hengen juutalaisyhteisö. Perustuslain mukaan islam on Egyptin valtionuskonto, mutta perustuslaki takaa uskonnonvapauden. Käytännössä oikeusjärjestelmä tunnustaa kolme uskontoa: islamin, kristinuskon ja juutalaisuuden.
Egyptissä on ateisteja ja agnostikkoja, mutta heidän lukumääränsä on tuntematon, sillä näiden oppien tunnustaminen voi johtaa oikeustoimiin. Vuonna 2000 egyptiläinen kirjailija, joka puhui ateismin puolesta, haastettiin oikeuteen Islamin ja sen profeetan loukkaamisesta.
Egyptissä on kaksi merkittävää uskonnollista instituutiota. Al-Azharin yliopisto on vanhin islamilainen oppilaitos, joka juontaa juurensa vuonna 970 perustettuun madrasaan. Egyptissä on myös vahva kristitty perintö Aleksandrian patriarkan johtaman koptilaisen kirkon kautta. Vuonna 1992 koptilaisella kirkolla oli Egyptissä yli yhdeksän miljoonaa jäsentä, ja ulkomailla noin 1,2 miljoonaa.
Open Doors -järjestön World Watch -listauksen mukaan kristityt kokevat Egyptissä hyvin korkeaa vainoa. Kristittyjä vainotaan yleisimmin Ylä-Egyptissä. Vainot voivat vaihdella kristittyjen naisten häirinnästä karkotuksiin. Järjestön mukaan vakava lainvalvonnan puute ja paikallisviranomaisten haluttomuus suojella kristittyjä jättää uskovat alttiiksi hyökkäyksille.
Kulttuuri

Egyptin kulttuurilla on viisituhatvuotinen historia. Muinainen Egypti oli maailman vanhimpien sivilisaatioiden joukossa ja tuhansien vuosien ajan maassa pysyi yllä monimutkainen ja yllättävän vakaa kulttuuri, joka on vaikuttanut myöhempiin sivilisaatioihin Euroopassa, Lähi-idässä ja Afrikassa. Faaraoiden kauden jälkeen Egypti on itse joutunut ensin hellenismin, sitten kristinuskon ja myöhemmin arabikulttuurin ja islamin vaikutuksen kohteeksi.
Kulttuuri > Kieli

Muinainen egyptin kieli, joka muodostaa oman haaransa afroaasialaisten kielten kielikunnassa, on yksi maailman ensimmäisistä kirjoitetuista kielistä. Se tunnetaan erityisesti muistomerkeissä ja papyruksissa säilyneistä hieroglyfeistä. Vanhimmat kirjainmerkit ovat ajalta yli 3200 vuotta eaa. Roomalais­aikana egyptin kielestä kehittyi koptin kieli, jota alettiin kirjoittaa kreikka­laisilla aakkosilla. Se on yhä Egyptin koptilaisen kirkon käytössä, mutta ei enää puhe­kielenä.
Arabian kieli tuli Egyptiin arabivalloituksessa 600-luvulla, ja egyptinarabia on maan nykyinen puhekieli. Sellaisena se syrjäytti koptin kielen vähitellen, lopullisesti kuitenkin vasta 1600-luvulla. Kirjoitetun ja puhutun kielen välillä on suuria eroja, ja puhutussa kielessä alueellisia murre-eroja. Television ja radion kautta Kairon murre leviää koko maahan ja muuallekin arabiankieliseen maailmaan.
Egyptiin kuuluvassa osassa Nubiaa asuu noin miljoona nilo­saharalaisiin kieliin kuuluvien dongolan ja nobiinin kielen puhujaa. Nämä kielet ovat toisilleen läheistä sukua, ja ne luetaan joskus saman kielen murteiksi. Maassa on myös satojatuhansia indoarjalaisen, romanille sukua olevan doman kielen puhujaa.
Muinaisen Egyptin hieroglyfit ovat sumerin ohella maailman vanhimpia kirjoitusjärjestelmiä.
Demoottinen kirjoitus kehittyi hieroglyfeistä ja sitä käytettiin yli tuhannen vuoden ajan.
Koptin kieltä kirjoitetaan omalla pääasiassa kreikkalaisiin aakkosiin perustuvalla kirjoitusjärjestelmällään.
Arabivalloituksen jälkeen Egyptissä on käytetty arabialaista kirjoitusta.
Kulttuuri > Kirjallisuus

Egyptin rikas kirjallisuus muodostaa tärkeän osan koko arabimaailman kulttuuria. Egyptiläiset kirjailijat ja runoilijat olivat ensimmäisiä modernilla tyylillä arabiaksi kirjoittaneita, ja heidän kehittämiään tyylejä on imitoitu laajalti. Egyptiläinen romaanikirjailija Naguib Mahfouz oli ensimmäinen Nobelin kirjallisuuspalkinnon voittanut arabi.
Muinaisen Egyptin kirjallisuuden historia ulottuu kolmannelle vuosituhannelle ennen ajanlaskun alkua, ja ensimmäinen kirjallisuuden muoto oli ”pyramiditekstit”, hallitsijoiden hautoihin kaiverretut mytologiset ja rituaaliset tekstit. Myöhempi muinaisen Egyptin kirjallisuus sisältää myös ”viisauden tekstejä”, jotka olivat filosofisen opetuksen muoto. Uuden kuningaskunnan aikana syntyi egyptiläisen kirjallisuuden mestariteos, Kuolleiden kirja. Kreikkalais-roomalaisella kaudella (332 eaa.–639) egyptiläistä kirjallisuutta käännettiin muille kielille, ja kreikkalais-roomalainen kirjallisuus sulautui yhteen egyptiläisen kanssa. Tältä ajalta on peräisin Rosettan kivi, josta tuli avain muinaisen egyptiläisen kirjoituksen tulkitsemiseen. Kolmannella vuosisadalla eaa. Aleksandrian kaupunki sai ylpeillä yli puolen miljoonan käsin kirjoitetun kirjan kirjastollaan. Kristityn kauden ensimmäisinä vuosisatoina Egyptissä tuotettiin runsaasti askeettista kirjallisuutta koptin kielellä, ja egyptiläisissä luostareissa käännettiin kreikan- ja syyriankielisiä teoksia, joita on nykyään jäljellä vain koptiksi. Islamin saavuttua maahan Egypti säilyi kirjallisuuden keskuksena, nyt arabian kielellä, ja vuonna 970 Kairoon perustetusta Al-Azharin yliopistosta tuli sunnalaisuuden tärkeimpiä opinkeskuksia. 1100-luvulla juutalainen oppinut Maimonides tuotti tärkeimmän teoksensa Mishneh Torahin asuessaan Egyptissä.
Modernin Egyptin kirjallisuuden nimistä Nobelin palkinnon saanut Naguib Mahfouz on tunnetuin. Muita kirjailijoita ovat Nawal El Saadawi, joka tunnetaan feministisistä teoksistaan, sekä Alifa Rifaat, joka on konservatiivi ja kirjoittaa naisista ja perinteistä.
Kulttuuri > Taide

Muinaisen Egyptin ”virallinen” taide keskittyi valtionuskonnon ympärille ja tuotti pieniä ja suuria patsaita sekä historiaa ja mytologiaa kuvaavia seinämaalauksia. Egypti oli maailman ensimmäisiä sivilisaatioita, joka loi taiteen tekemistä ohjaavan säännöstön. Faaraoista tehdyt seinämaalaukset noudattivat tarkkaa visuaalisten sääntöjen ja merkitysten kaavaa. Varhaisessa egyptiläisessä taiteessa ei ole lainkaan syvyysperspektiiviä, ja ihmiset ja esineet piirretään lähes aina sivulta katsoen.
Nykyisin egyptiläiset taiteilijat elättävät itsensä teostensa myynnillä, apurahoja ei juuri tunneta. Gallerioita on lähinnä vain Kairossa. Maaseudulla elää edelleen kansantaidetta edistävä seinämaalausten perinne.
selvennä
Kulttuuri > Urheilu

Suosituin urheilulaji Egyptissä on jalkapallo, ja egyptiläiset seurat kuten erityisesti Al Ahly ja Al Zamalek tunnetaan kautta arabimaailman ja Afrikan, ja ne nauttivat myös kansainvälistä suosiota. Egyptin jalkapallomaajoukkue on menestynyt hyvin Afrikan-mestaruuskilpailuissa, ja voittanut ne vuosina 1957, 1959, 1986, 1998, 2006, 2008 ja 2010. Se oli FIFA-rankingissa marraskuussa 2017 sijalla 30.
Muita suosittuja urheilulajeja Egyptissä ovat koripallo, käsipallo, squash ja tennis. Egyptin squash-joukkue muistetaan niin 1930-luvulta kuin nykyaikanakin kovasta kilpailustaan maailmalla. Käsipallo on tullut Egyptissä yhä suositummaksi Egyptin joukkueen päästyä 1990-luvulla lajin huipputasolle sen voitettua sekä paikallisia että alueellisia kilpailuja. Maailmanmestaruustasolla joukkue saavutti neljännen sijan vuonna 2001.
Egypti on osallistunut olympialaisiin vuodesta 1906 alkaen. Sillä on ollut neljä kertaa yli sadan urheilijan joukkue: 1952, 1984, 2008 ja 2012. Kaksinkertaisia mitalisteja ovat painonnostaja Ibrahim Hassanien Shams, uimahyppääjä Farid Simaika ja painija Karam Ibrahim.
Kulttuuri > Musiikki ja tanssi

Egyptin musiikissa yhdistyy muinaisia, arabilaisia, afrikkalaisia ja länsimaisia vaikutteita. Arabien klassinen musiikki on kehittynyt koko sen kulttuurialueella, mutta Egypti on eräs keskeisistä paikoista. Egyptissä on elänyt kuuluisia klassisia esiintyjiä ja säveltäjiä kuten Umm Kalthum, Mohammed Abd el-Wahaab, Abd el-Halim Hafez ja Sayed Darwees.
1970-luvulta lähtien egyptiläisestä popmusiikista on tullut tärkeä osa maan kulttuuria, ja sitä kuuntelee etenkin nuori sukupolvi. Myös egyptiläistä kansanmusiikkia kuunnellaan paljon sekä soitetaan häissä ja juhlissa. Suosituimpiin egyptiläisiin laulajiin kuuluu Amr Diab. Vatsatanssi, arabiaksi raqs sharqi, on saattanut saada alkunsa Egyptissä. Nykyään maata pidetään lajin kansainvälisenä keskuksena.
Kulttuuri > Keittiö

Vaikka Aleksandriassa ja rannikkoalueilla käytetään paljon kalaa ja mereneläviä, suurimmaksi osaksi egyptiläinen keittiö perustuu palkokasveihin ja vihanneksiin. Liha on ollut kallista egyptiläisille läpi historian, joten maan ruokakulttuuri suosii kasvisruokia.
Kusharia (riisistä, pavuista ja makaronista tehty ruokalaji) pidetään Egyptin kansallisruokana. Myös muhennetuista härkäpavuista tehty ful medames on yksi suosituimmista ruoista. Egyptiläiset kristityt noudattavat liturgisen kalenterin määräämiä paastoaikoja, jotka käsittävät yli kaksi kolmasosaa vuodesta. Egyptiläinen ruoka ei ole kovin tulista. Maan islamilaisesta uskonnosta johtuen alkoholia ei ole laajalti saatavilla muualla kuin hotelleissa sekä joissakin ravintoloissa ja baareissa. Yksi egyptiläisen kaupunkielämän piirteistä ovat lukemattomat kahvilat (ahwa), joissa juodaan kahvin ja teen lisäksi muun muassa sitruunamehua ja poltetaan vesipiippua.
Kulttuuri > Tunnettuja nähtävyyksiä

Abu Simbel
Aleksandrian uusi kirjasto
Deir el-Medina
Dendera
Gizan pyramidit
Gizan sfinksi
Karnakin temppeli
Pyhän Katariinan luostari Siinain vuoren juurella
Kheopsin pyramidi (eli Gizan suuri pyramidi)
Kom Ombon temppeli
Kuningattarien laakso
Kuninkaiden laakso
Luxorin temppeli
Memnonin kolossit
Sakkara
Aiheesta muualla

Wikimedia Commonsissa on kuvia tai muita tiedostoja aiheesta .
Ylen 8-osainen radiosarja Arabikevään historiaa: Osa 5/8 Egypti (Arkistoitu – Internet Archive)
Egyptin hallinnon portaali (Arkistoitu – Internet Archive) (arabiaksi) (englanniksi)
Egypt State Information Service (englanniksi) (arabiaksi) (ranskaksi)
Egypt's Information Portal – IDSC (arabiaksi) (englanniksi)
Al-Ahram Weekly (englanniksi)
Egypt Today – The Magazine of Egypt (englanniksi)
Egypt Travel – Egyptin virallinen matkailusivusto
Arabimaailman johtotähdestä poliittisen apatian yhteiskunnaksi – mitä Egyptille tapahtui? – The Ulkopolitist
| n k Afrikan valtiot |
| --- | --- | --- |
|  Pohjois-Afrikka |  Algeria  Egypti  Libya  Marokko  Mauritania  Sudan  Tunisia  |  |
|  Länsi-Afrikka |  Benin  Burkina Faso  Gabon  Gambia  Ghana  Guinea  Guinea-Bissau  Kamerun  Kap Verde  Kongon tasavalta  Liberia  Mali  Norsunluurannikko  Niger  Nigeria  Päiväntasaajan Guinea  São Tomé ja Príncipe  Senegal  Sierra Leone  Togo  |  |
|  Keski-Afrikka |  Burundi  Keski-Afrikan tasavalta  Kongon demokraattinen tasavalta  Ruanda  Tšad  |  |
|  Itä-Afrikka |  Djibouti  Eritrea  Etelä-Sudan  Etiopia  Kenia  Seychellit  Somalia  Tansania  Uganda  |  |
|  Eteläinen Afrikka |  Angola  Botswana  Etelä-Afrikka  Komorit  Lesotho  Madagaskar  Malawi  Mauritius  Mosambik  Namibia  Swazimaa  Sambia  Zimbabwe  |  |
 Itsehallintoalueet: Länsi-Sahara kiistanalainen alue  Mayotte  Réunion  Saint Helena 
| n k Islamilainen yhteistyöjärjestö |
| --- | --- |
Jäsenet:  Afganistan  Albania  Algeria  Azerbaidžan  Bahrain  Bangladesh  Benin  Burkina Faso  Brunei  Djibouti  Egypti  Gabon  Gambia  Guinea  Guinea-Bissau  Guyana  Indonesia  Irak  Iran  Jemen  Jordania  Kamerun  Kazakstan  Kirgisia  Komorit  Kuwait  Libanon  Libya  Malediivit  Malesia  Mali  Marokko  Mauritania  Mosambik  Niger  Nigeria  Norsunluurannikko  Oman  Pakistan  Palestiina  Qatar  Saudi-Arabia  Senegal  Sierra Leone  Somalia  Sudan  Suriname  Tadžikistan  Togo  Turkki  Turkmenistan  Tunisia  Tšad  Uganda  Uzbekistan  Yhdistyneet arabiemiirikunnat 
Jäädytetty:  Syyria 
Tarkkailijat:  Bosnia ja Hertsegovina  Keski-Afrikka  Pohjois-Kypros  Venäjä  Thaimaa 
Gizan pyramidit ovat Egyptin suosituimpia nähtävyyksiä.
Egyptin pääkaupunki Kairo on Afrikan ja Lähi-idän suurin kaupunki.
Gamal Abdel Nasser
Anwar Sadat
Mielenosoittajia 25. tammikuuta 2011.
Hosni Mubarak
Anwar Sadat ja Ronald Reagan vuonna 1981.
Egyptin kuvernoraatit
Egyptiläistä maaseutua Kairosta etelään.
Kairon liikenteen vilinää.
Egyptiläisiä naisia.
Ote kuolleiden kirjasta.
Antiikki ja moderni maailma elävät rinnakkain Aleksandriassa.
Muinaisen Egyptin ruokaa, seinämaalaus Mennan hautakammiosta.
Emma Watson

| Emma Watson |
| --- | --- |
 Emma Watson vuonna 2023.
Henkilötiedot
Koko nimi:  Emma Charlotte Duerre Watson
Syntynyt: 15. huhtikuuta 1990 (ikä 34) Pariisi, Ranska
Ammatti:  näyttelijä, malli, aktivisti
Näyttelijä
Aktiivisena:  2001–
Merkittävät roolit:  Harry Potter -elokuvasarja Elämäni seinäruusuna Beauty and the Beast – Kaunotar ja hirviö
 Nimikirjoitus
Aiheesta muualla
www.emmawatsonofficial.com
IMDb 
Elonet
Emma Charlotte Duerre Watson (s. 15. huhtikuuta 1990 Pariisi, Ranska) on englantilainen näyttelijä. Hän tuli tunnetuksi roolistaan Hermione Grangerinä Harry Potter -elokuvasarjassa (2001–2011). Hän näytteli kahdeksassa Harry Potter -elokuvassa Daniel Radcliffen ja Rupert Grintin kanssa. Watson ansaitsi roolistaan maailmanlaajuista mainetta, palkintoja ja yli kymmenen miljoonaa puntaa. Potterin lisäksi Watson esiintyi televisioelokuvassa Balettitossut (2007) ja antoi äänensä animaatioelokuvaa Desperon tarua (2008) varten. Sen jälkeen hän näytteli huomattavissa rooleissa elokuvissa Elämäni seinäruusuna (2012) ja The Bling Ring (2013), esiintyi ”liioiteltuna” itsenään komediassa This Is the End (2013) ja näytteli Nooan adoptoitua tytärtä elokuvassa Noah (2014). Vuosien 2011 ja 2014 välillä hän opiskeli näyttelemisen ohella Brownin ja Oxfordin yliopistoissa ja valmistui Brownista toukokuussa 2014 pääaineenaan englanninkielinen kirjallisuus. Vuonna 2017 Watson näytteli Belleä Disneyn musikaalielokuvassa Beauty and the Beast – Kaunotar ja hirviö.
Watson on työskennellyt mallina Burberrylle ja Lancômelle. Hän osallistui vaatelinjan suunnitteluun People Treelle työskennellessään muotikonsulttina. Hänet palkittiin Bafta-palkinnolla kategoriassa ”British Artist of the Year” vuonna 2014. Samana vuonna hänet valittiin YK:n tasa-arvojärjestön UN Womenin hyvän tahdon lähettilääksi, ja hän oli mukana luomassa HeForShe-kampanjan sukupuolten tasa-arvon puolesta. Watson valittiin Timen sadan vaikutusvaltaisimman henkilön listalle vuonna 2015.
Nuoruus

Emma Watson syntyi Pariisissa, Ranskassa vuonna 1990. Hänen vanhempansa Chris Watson ja Jacqueline Luesby ovat molemmat englantilaisia asianajajia. Vuonna 1993 perheeseen syntyi pikkuveli Alex. Vanhemmat erosivat Watsonin ollessa viisivuotias ja hän muutti äitinsä ja Alexin kanssa Oxfordshireen, Englantiin. Watsonilla on useita sisaruspuolia: hänen isällään on uudesta avioliitosta kolme lasta, ja äitinsä uuden puolison kautta Watsonilla on kaksi velipuolta.
Watson osaa puhua ranskaa, joskaan ei niin hyvin kuin ennen.
Englannissa Watson opiskeli Stagecoach Theatre Arts -teatterikoulussa laulamista, näyttelemistä ja tanssimista sekä esiintyi koulunäytelmissä. Hän kävi myös maineikasta Dragon School -koulua vuoteen 2003 asti. Sen jälkeen Watson opiskeli Headingtonin tyttökoulussa. Vuonna 2006 hän suoritti toisen asteen GCSE-kokeet kymmenessä aineessa. Hän sai kahdeksasta aineesta korkeimman arvosanan ja kahdesta toiseksi korkeimman.
Näyttelijän ura > 2007–2011: Muut roolit

Watsonin ensimmäinen Pottereiden ulkopuolella ollut rooli oli vuonna 2007 televisioelokuvassa Balettitossut, jossa hän näytteli Pauline Fossilia. Elokuvassa esiintyy myös Harry Potter -kollega Richard Griffiths. Sen jälkeen Watson toimi ääninäyttelijänä joulukuussa 2008 ilmestyneessä animaatiossa Desperon taru (engl. The Tale of Despereaux) yhdessä Matthew Broderickin ja Tracey Ullmanin kanssa.
Vuonna 2010 Watson esiintyi indie rock -yhtyeen One Night Onlyn kappaleen ”Say You Don't Want It” musiikkivideolla tavattuaan yhtyeen laulajan George Craigin Burberryn mainoskampanjassa.
Vuonna 2011 ilmestyneessä My Week with Marilyn -draamaelokuvassa Watson esitti sivuhenkilö Lucya. Hän vietti kuvauspaikalla vain muutaman päivän, jotteivät hänen opintonsa Brown-yliopistossa keskeytyisi.
Näyttelijän ura > 2012–

Helmikuussa 2011 vahvistettiin, että Watson tulisi näyttelemään Samia elokuvassa Elämäni seinäruusuna, joka perustuu Stephen Chboskyn samannimiseen romaaniin. Elokuvan kuvaukset alkoivat toukokuussa 2011 ja sen ensi-ilta oli syyskuussa 2012. Kesäkuussa 2012 Watsonille tarjottiin roolia elokuvassa Noah, jonka kuvaukset alkoivat heinäkuussa 2012. Noahin ensi-ilta Yhdysvalloissa oli maaliskuussa 2014. Kesäkuussa 2013 ilmestyneessä Sofia Coppolan ohjaamassa elokuvassa The Bling Ring Watson näyttelee Nickiä. Juoni perustuu tositapahtumiin. Vaikka elokuva sai jonkin verran myös huonoja arvosteluita, Watsonin roolia kehuttiin. Watson esiintyi myös samana vuonna ilmestyneessä komediaelokuvassa This Is the End, jossa hän esitti "liioiteltua" itseään.
Vuonna 2014 Watson palkittiin Bafta-palkinnolla kategoriassa ”British Artist of the Year”.
Watson aikoo työskennellä Potter-tuottajan David Heymanin kanssa elokuvassa Queen of the Tearling, joka on sovitus Erika Johansenin romaanista. Watson esittää elokuvassa pääosaa sekä toimii vastaavana tuottajana.
Vuonna 2017 Watson näytteli Belleä elokuvamusikaalissa Beauty and the Beast – Kaunotar ja hirviö. Elokuva tuotti yli 1,2 miljardia dollaria maailmanlaajuisesti ja oli vuoden 2017 toiseksi tuottanein elokuva.
Vuonna 2019 Watson korvasi Emma Stonen draamaelokuvassa Little Women, joka perustuu Louisa May Alcottin klassikkoromaaniin Pikku naisia. Elokuvan ohjaa Greta Gerwig ja muissa pääosissa ovat muun muassa Saoirse Ronan, Timothée Chalamet, Laura Dern ja Meryl Streep.
Muu ura ja yksityiselämä

Syksyllä 2009 Watson pääsi aloittamaan kirjallisuuden opinnot Brownin yliopistossa Yhdysvalloissa. Hän valitsi yhdysvaltalaisen yliopiston, koska siellä voi opiskella montaa ainetta kerralla, kun taas brittiläinen järjestelmä mahdollistaa vain yhden aineen opiskelun. 23. huhtikuuta 2011 Watson ilmoitti lähteneensä Brownista valmistautuakseen viimeisen Potter-elokuvan ensi-iltaan. Watson jatkoi opintojaan Oxfordin yliopistossa. Hänen oli määrä jatkaa Brownissa, mutta hän lykkäsi opintojaan osallistuakseen elokuvaprojekteihin. Watson valmistui Brownin yliopistosta toukokuussa 2014.
Watson on työskennellyt mallina Burberrylle ja Lancômelle. Hän auttoi luomaan vaatelinjan People Treelle työskennellessään muotikonsulttina. Sisaruksista Alex Watson esiintyi mallina Emman kanssa Burberrylle vuonna 2010. Isän identtiset kaksoset Nina ja Lucy puolestaan näyttelivät Watsonin kanssa elokuvassa Ballet Shoes.
Vuonna 2014 Watson valittiin YK:n tasa-arvojärjestö UN Womenin hyvän tahdon lähettilääksi ja hän auttoi luomaan HeForShe-kampanjan sukupuolten tasa-arvon puolesta.
Toukokuussa 2016 Panaman papereista selvisi, että Watson on Neitsytsaarilla sijaitsevan offshore-yhtiön edunsaaja. Watsonin tiedottaja antoi lausunnon, jonka mukaan yhtiö perustettiin ”suojaamaan hänen [Watsonin] nimettömyyttään ja turvallisuuttaan” ja jossa kiellettiin olevan kysymys veronkierrosta.
Filmografia

| Elokuvat> Vuosi | Elokuvat> Suomenkielinen nimi | Elokuvat> Alkuperäinen nimi | Elokuvat> Rooli |
| --- | --- | --- | --- |
| 2001 | Harry Potter ja viisasten kivi | Harry Potter and the Philosopher’s Stone | Hermione Granger |
| 2002 | Harry Potter ja salaisuuksien kammio | Harry Potter and the Chamber of Secrets | Hermione Granger |
| 2004 | Harry Potter ja Azkabanin vanki | Harry Potter and the Prisoner of Azkaban | Hermione Granger |
| 2005 | Harry Potter ja liekehtivä pikari | Harry Potter and the Goblet of Fire | Hermione Granger |
| 2007 | Harry Potter ja Feeniksin kilta | Harry Potter and the Order of the Phoenix | Hermione Granger |
| 2008 | Desperon taru | The Tale of Despereaux | Prinsessa Pea (ääni) |
| 2009 | Harry Potter ja puoliverinen prinssi | Harry Potter and the Half-Blood Prince | Hermione Granger |
| 2010 | Harry Potter ja kuoleman varjelukset, osa 1 | Harry Potter and the Deathly Hallows – Part 1 | Hermione Granger |
| 2011 | Harry Potter ja kuoleman varjelukset, osa 2 | Harry Potter and the Deathly Hallows – Part 2 | Hermione Granger |
| 2011 | My Week with Marilyn | My Week with Marilyn | Lucy |
| 2012 | Elämäni seinäruusuna | The Perks of Being a Wallflower | Sam |
| 2013 | The Bling Ring | The Bling Ring | Nicki Moore |
| 2013 | This Is the End | This Is the End | Emma Watson |
| 2014 | Noah | Noah | Ila |
| 2015 | Regression | Regression | Angela Gray |
| 2015 | Colonia | Colonia | Lena |
| 2016 | The Circle | The Circle | Mae Holland |
| 2017 | Beauty and the Beast – Kaunotar ja hirviö | Beauty and the Beast | Belle |
| 2019 | Pikku naisia | Little Women | Meg March |

Lyhytelokuvat
| Vuosi | Suomenkielinen nimi | Alkuperäinen nimi | Rooli |
| 2010 | Harry Potter and the Forbidden Journey | Harry Potter and the Forbidden Journey | Hermione Granger |

Televisioelokuvat
| Vuosi | Suomenkielinen nimi | Alkuperäinen nimi | Rooli |
| 2007 | Balettitossut | Ballet Shoes | Pauline Fossil |
Palkinnot ja ehdokkuudet > Palkinnot

| Vuosi | Palkinto | Kategoria | Elokuva | Tulos |
| --- | --- | --- | --- | --- |
| 2002 | Young Artist -palkinto | Paras nuori naispääosa | Harry Potter ja viisasten kivi | Voitto |
| 2003 | Otto-palkinto | Paras naistähti (hopea) | Harry Potter ja salaisuuksien kammio | Voitto |
| 2004 | Total Film -palkinto | Paras lapsinäyttelijä | Harry Potter ja Azkabanin vanki | Voitto |
| 2005 | Otto-palkinto | Paras naistähti (kulta) | Harry Potter ja Azkabanin vanki | Voitto |
| 2005 | MTV Movie -palkinto | Paras on-screen team (ryhmä) | Harry Potter ja liekehtivä pikari | Voitto |
| 2007 | ITV National Film -palkinto | Paras naisnäyttelijä | Harry Potter ja Feeniksin kilta | Voitto |
| 2007 | Nickelodeon Kids’ Choice -palkinto | Paras naispuolinen elokuvanäyttelijä | Harry Potter ja Feeniksin kilta | Voitto |
| 2008 | Otto-palkinto | Paras naistähti (kulta) | Harry Potter ja Feeniksin kilta | Voitto |
| 2009 | Scream-palkinto | Paras ryhmä | Harry Potter ja puoliverinen prinssi | Voitto |
| 2011 | Teen Choice -palkinto | Paras sci-fi/fantasianäyttelijä | Harry Potter ja kuoleman varjelukset, osa 1 | Voitto |
| 2011 | Teen Choice -palkinto | Paras suudelma (yhdessä Daniel Radcliffen kanssa) | Harry Potter ja kuoleman varjelukset, osa 1 | Voitto |
| 2011 | Teen Choice -palkinto | Paras naisnäyttelijä | Harry Potter ja kuoleman varjelukset, osa 2 | Voitto |
| 2011 | San Diego Film Critics Society -palkinto | Paras ryhmä | Harry Potter ja kuoleman varjelukset, osa 2 | Voitto |
| 2012 | People’s Choice -palkinto | Paras ryhmä | Harry Potter ja kuoleman varjelukset, osa 2 | Voitto |
| 2012 | MTV Movie -palkinto | Paras ryhmä (yhdessä Daniel Radcliffen, Rupert Grintin ja Tom Feltonin kanssa) | Harry Potter ja kuoleman varjelukset, osa 2 | Voitto |
| 2012 | San Diego Film Critics Society -palkinto | Paras ryhmä | Elämäni seinäruusuna | Voitto |
| 2012 | San Diego Film Critics Society -palkinto | Paras naissivuosa | Elämäni seinäruusuna | Voitto |
| 2013 | People’s Choice -palkinto | Paras naisnäyttelijä draamassa | Elämäni seinäruusuna | Voitto |
| 2013 | Nickelodeon Kids’ Choice -palkinto | Paras brittiläinen naisnäyttelijä | Elämäni seinäruusuna | Voitto |
| 2013 | MTV Movie -palkinto | MTV Trailblazer -palkinto | Elämäni seinäruusuna | Voitto |